អង្គការ​សហប្រជាជាតិ​ថ្កោល​ទោស​ការ​បង្ក្រាប​របស់​រដ្ឋាភិបាល​វៀតណាម​លើ​អ្នក​ការពារ​សិទ្ធិមនុស្ស
មន្ត្រី​អង្គការ​សហប្រជាជាតិ​បាន​ថ្កោល​ទោស​ការ​បង្ក្រាប​ឥត​ឈប់​ឈរ​របស់​រដ្ឋាភិបាល​វៀតណាម​ទៅ​លើ​អ្នក​ការ​ពារ​សិទ្ធិ​មនុស្ស និង​អំពាវ​នាវ​ឲ្យ​មាន​ការ​ដោះ​លែង​ជា​បន្ទាន់​នូវ​អ្នក​ដែល​ជាប់​ពន្ធនាគារ​ទាំង​ឡាយ​ណា​ដែល​​បាន​​អនុវត្ត​សិទ្ធិ​របស់​ពួក​គេ​ដើម្បី​សេរីភាព​ក្នុង​ការ​បញ្ចេញ​មតិ។
ហ្សឺណែវ — ការិយាល័យឧត្ដមស្នងការសហប្រជាជាតិទទួលបន្ទុកសិទ្ធិមនុស្សបានសម្ដែងការព្រួយបារម្ភចំពោះការបង្កើនយុទ្ធនាការបង្ក្រាបរបស់វៀតណាមទៅលើអ្នកដែលចោទសួរ ឬរិះគន់ទៅលើគោលនយោបាយរបស់រដ្ឋាភិបាល។ ការិយាល័យអង្គការសហប្រជាជាតិនេះថ្កោលទោសដល់ការកាត់ទោសធ្ងន់ធ្ងរចំពោះអ្នកប្រឆាំងក្រោយពេលមានការកាត់ក្ដីមួយ ដែលធ្វើបង្គ្រប់កិច្ច។ ចំពោះឧបទ្ទវហេតុថ្មីៗនេះ អង្គការសហប្រជាជាតិបានរាយការណ៍កាលពីថ្ងៃអង្គារថា សកម្មជនល្បីឈ្មោះមួយរូប គឺអ្នកស្រី Tran Thi Nga ត្រូវបានតុលាការកាត់ទោសឲ្យជាប់ពន្ធនាគារ ៩ ឆ្នាំ និងជាប់ឃុំក្នុងគេហដ្ឋាន ៥ ឆ្នាំ ពីបទផ្សព្វផ្សាយនូវអ្វីដែលគេហៅថាការឃោសនាប្រឆាំងនឹងរដ្ឋអំណាច។ អ្នកនាំពាក្យប្រចាំការិយាល័យឧត្ដមស្នងការសហប្រជាជាតិទទួលបន្ទុកសិទ្ធិមនុស្ស អ្នកស្រី Liz Throssel បានឲ្យដឹងថា ការកាត់ទោសទៅលើអ្នកស្រី Tran Thi Nga ត្រូវបានគេធ្វើឡើងក្នុងរយៈពេលមិនដល់មួយខែផង បន្ទាប់ពីអ្នកសរសេរប្លុកដ៏លេចធ្លោម្នាក់ដែលគេស្គាល់ថា មាតាផ្សិត ត្រូវបានគេចាប់ដាក់ពន្ធនាគាររយៈពេល ១០ ឆ្នាំ។ អ្នកស្រីនិយាយថា អ្នកសរសេរប្លុកទាំងពីរនាក់ត្រូវបានគេកាត់ទោសក្នុងដំណើរការកាត់ក្ដីដែលមិនមានភាពត្រឹមត្រូវ។ អ្នកស្រី Throssell បាននិយាយថា៖ «ជាង ៦ ខែមកនេះ យ៉ាងហោចណាស់មានសកម្មជនការពារសិទ្ធិមនុស្ស ៧ នាក់ត្រូវបានគេចាប់ខ្លួន និងប្រឈមមុខនឹងការកាត់ទោស ហើយរាប់សិបនាក់ទៀតកំពុងត្រូវបានគេឃុំខ្លួន មិនតែប៉ុណ្ណោះ សកម្មជនពីរនាក់ទៀតត្រូវបានគេនិរទេសខ្លួន ឬបណ្ដេញចេញឲ្យទៅរស់នៅបរទេស។ សកម្មជនជាច្រើននាក់ទៀតត្រូវបានគេបំភិតបំភ័យ រំខាន និងវាយដំយ៉ាងសាហាវឃោឃៅ។ សកម្មជនការពារសិទ្ធិមនុស្សមិនគួរត្រូវបានគេចាត់ទុកជាឧក្រិដ្ឋជន ដែលគំរាមកំហែងដល់សន្តិសុខជាតិនោះទេ»។ អ្នកស្រី Throssell ប្រាប់ VOA ថា ឧត្ដមស្នងការសហប្រជាជាតិទទួលបន្ទុកសិទ្ធិមនុស្ស និងក្រុមអង្គការសិទ្ធិមនុស្សអន្តរជាតិនានា បដិសេធចោលទាំងអស់គ្នានូវមាត្រា ៨៨ នៃក្រមព្រហ្មទណ្ឌរបស់វៀតណាម ដែលជាក្រមព្រហ្មទណ្ឌ ដែលកាត់ទោសសកម្មជនការពារសិទ្ធិមនុស្សទាំងអស់នោះ។ អ្នកស្រី Throssell បន្ថែមថា៖ «ពួកគេគ្រប់គ្នាចាត់ទុក បទបញ្ញត្តិទាំងអស់នេះថាមិនច្បាស់លាស់ និងរំលោភបំពានលើច្បាប់សិទ្ធិមនុស្សអន្តរជាតិ  ដែលបានចាត់ទុកការអនុវត្តសិទ្ធិជាមូលដ្ឋាន ដូចជាសេរីភាពក្នុងការបញ្ចេញមតិ ទៅនឹងបទឧក្រិដ្ឋកម្ម»។ អ្នកស្រី Throssell និយាយថា លោកឧត្ដមស្នងការ បានសម្ដែងការព្រួយបារម្ភទៅកាន់អាជ្ញាធរវៀតណាម ប៉ុន្តែមិនទទួលបានការឆ្លើយតបអ្វីឡើយ៕